Aga nüüd positiivsematest asjadest jälle. Läksime ühel minu vabal päeval jälle randa. Nagu ikka, ei tahtnud sinna ja tagasi bussipileti eest maksta ja jalutasime randa. See pagana Bondi on ikka meie juurest jube kaugel. Kõndisime umbes 1 tund ja 40minutit randa. Vahetult enne randa jäi meile jälle ette venelaste toidupood. Mõtlesime, et ostame üle pika  aja saiale vahelduseks ühe leiva. Ja äkki nägime külmkapis arvake ära mida? Kohukesi!!!!! Karumsi kohukesed. Ma ei uskunud oma silmi, loomulikult haarasime kohe omale kohukesed. Ma ei ole küll elu sees nii kallist kohukest söönud (maksis 1,9 dollarit ehk umbes 15 krooni), aga see ei ole elu sees ka paremini maitsenud ;) Kui mina üldse mõnest toiduainest puudust tunnen, siis on see kohupiim ja kohukesed. Ja aeg ajalt leivast. Muude asjade järele ei ole veel isu tekkinud. Aga sellega meie üllatus venelaste  poes ei lõppenud. Seekord oli poodi tekkinud vormileib, mis kandis silti: "Estonian sweet and sour bread"!? Ja teine lihtsalt "Estonian bread". Uskumatu, aga tõsi. Leivad tuuakse siia külmutatult ja siin sulatatakse üles, aga kui leivaviil röstrist läbi lasta, siis maitseb täpselt nagu kodus ;) Esimest korda elus olen ma reisil tänulik selle eest, et siin on venelased. Sest nende käest saab leiba ja kohukesi, jee ;)